דיוויד בלו: "מקווה שנחזור עם הגביע במטוס ביום ראשון"
מכבי ת"א ממשיכה בהכנות לקרב הגדול מול ריאל בשישי: "חייבים לשחק כדורסל מושלם, אין מקום לטעויות". שארפ: "הצעירים צריכים לעבור את זה כדי להבין מה זה פיינל פור"
אחרי שנחתו בברצלונה, התמקמו במלון, אכלו ארוחת צהריים ועלו קצת לנוח הגיע הזמן לדבר כדורסל. שחקני מכבי תל אביב ערכו ברביעי את האימון הראשון בספרד לקראת המפגש מול ריאל מדריד ביום שישי בחצי גמר היורוליג (22:00). האימון לא נערך באולם בו ישחקו הצהובים, כאשר רק את האימון המסכם בחמישי הם יעשו באולם בו יילכו לקרב מול הבלאנקוס.
דורון פרקינס לא התאמן כמובן עם יתר חבריו, אבל זה לא מנע ממנו לספר על הרגשות: "אני מאוד מתרגש בשביל החברים שלי, אני לא מרגיש לרגע צביטה בלב. אני שומע את בלאט אומר שיש לי חלק גדול בעליה לפה ואני אומר שזה לא אני או מישהו אחר, זה כולנו כקבוצה. לפעמים נראה לי שאני מתרגש יותר ממי שהולך לשחק. יהיה משחק טוב. הולכת להיות מלחמה ביום שישי".
גיא פניני נשאל האם הוא יהיה האקס פקטור כפי שבלו וקומאטוס היו בעבר, וענה: "הלוואי ואהיה אקס פקטור. הלוואי ואני אוכל לעשות פיינל פור כמו קומאטוס ובלו. ההבדל הוא שהם בשנים שלהם לא היו משמעותיים כל העונה ואני כן הייתי משמעותי. ועדיין אני כן מקווה שאהיה אקס פקטור".
"זו התרגשות להיות פה, הרבה אנרגיות", הוסיף פניני. "אלה דברים שפעם ראיתי מרחוק והיום אני חלק מזה. אני לומד מהר מאוד מהקבוצה ואני מקווה שביום שישי אעלה למגרש ואשכח הכל ואשחק את המשחק שלי. אני כבר מדמיין את העליה למגרש. אני אוהב לשחק באווירה כזו".
הקפטן דריק שארפ נרגש גם כן: "זה הפיינל פור השמיני שלי. זה לא מרגיש כמו הראשון שלי. אני יותר רגוע, יותר מבין מה קורה אבל זה עדיין מרגש כמו פעם ראשונה. אני לא יכול להחזיק את הגביע לבדי, אנחנו ננסה לעשות את זה כקבוצה וזה יהיה נהדר. אנחנו צריכים להילחם, לקפוץ על הריבאונד. חייבים להיות בפוקוס. השחקנים הצעירים לומדים הרבה, אבל הם צריכים לעבור את זה בשביל להבין זה לא עוזר לדבר על זה אבל הם מבינים את החשיבות של המשחק. אני לא מהמר על התוצאה, אבל אני רוצה לנצח גם בנקודה".
"אין מתח אלא התרגשות. כולם מתרגשים משני המשחקים הבאים", סיכם דייויד בלו. "כולם צריכים לקלוע ולא רק אני, אנחנו צריכים לשחק כדורסל מושלם, אין מקום לוואקום". על כך שעל אדמת ספרד מכבי צפויה לשלוט ביציעים: "זה מדהים וזה הכל לזכותם של אוהדי מכבי. אני מקווה שנחזור עם הגביע במטוס ביום ראשון. בשביל זה באנו לכאן".
מילאן מצ'באן שהגיע במהלך העונה לקבוצה אבל בתקופה האחרונה מגלה שיפור ועשוי להיות בורג משמעותי בקרבות בצבע בברצלונה. "יש להם שחקנים כשרוניים ומנוסים, אבל הם לא הצליחו להביא תארים בשנים האחרונות ולכן הם מאוד רעבים. אנחנו צריכים לשחק חזק כדי לנצח בשישי", אמר הסרבי, "נצטרך לשחק חזק בהגנה, עם הרבה מתפרצות. הם לא יעשו הרבה טעויות בהגנה ואנחנו צריכים לנצל את זה. אני אופטימי כמו כולם שאפשר וגם להניף גביע ביום ראשון. כל מי שנמצא כאן במכבי מאמין בזה, אחרת לא היינו פה. באנו כדי להילחם ויש לנו הרבה אמונה".
האוהדים הצהובים ממשיכים לזרום לספרד ועל פי ההערכות, ביום שישי יהיו למעלה מ-4,000 צופים שידחפו את מכבי תל אביב בחצי הגמר. ייתכן וכמות נוספת של ישראלים יגיעו במהלך הסוף שבוע אם בלאט וחניכיו יעפילו לגמר ביום ראשון.